<classify> KATIBU Mkuu wa Chama Cha Mapinduzi CCM, Bashiru Ally amesema wabunge na madiwani wanaopanga safu zao kwa ajili ya Uchaguzi Mkuu wa mwakani, wanajidanganya, huku akitangaza kurudiwa kwa baadhi ya kura za wagombea wa Serikali za Mitaa hasa mkoani Dar es Salaam ambako uvunjifu wa kanuni ulikuwa mkubwa.Kwa mujibu wake, kumekuwa na upangaji wa safu kwa viongozi hao kwa nia ya kuhakikisha wanawapata watu wa kuwaunga mkono katika Uchaguzi Mkuu wa mwakani katika kura za maoni za CCM, lakini hilo halitawasaidia.Kuna wabunge na madiwani wanatumia kupanga safu zao ndio chanzo cha migogoro...wanaamini wakipanga safu mwakani kwenye uchaguzi watawasaidia, lakini watambue haitawasaidia kwani mchakato ni tofauti. Mchakato wa madiwani ni tofauti na ule wa wabunge tofauti, alisema Bashiru.Katibu Mkuu huyo wa CCM alikuwa akizungumza na waandishi wa habari jana jijini Dar es Salaam kuhusu kuvurugwa kwa kanuni na kura za maoni katika baadhi ya maeneo nchini kuelekea Uchaguzi wa Serikali za Mitaa utakaofanyika Novemba 24, mwaka huu. Kwa Mkoa wa Dar es Salaam, umetajwa kuwa kinara wa kuongoza kwa uvunjifu wa kanuni kwenye uchaguzi wa kura za maoni na hivyo CCM kuagiza baadhi ya maeneo kurudia uchaguzi.Bashiru alisema Wilaya ya Kinondoni inaongoza kwa uvunjifu wa kanuni na kutozingatia Katiba ya CCM, hivyo amewaagiza Katibu wa NEC wa Itikadi na Uenezi, Humphrey Polepole, Katibu wa NEC wa Oganaizesheni, Pereira Ame Silima na Katibu wa Siasa na Uhusiano wa Kimataifa, Ngemela Rubinga, kufanya uhakiki mchakato mzima wa uchaguzi kwa mkoa wote wa Dar es Salaam.Alisema uchaguzi utarudiwa upya kwa baadhi ya maeneo na wagombea wote waliojitokeza kuchukua fomu wataruhusiwa kupigiwa kura na uteuzi utafanywa baada ya kura za maoni, na kwamba marudio ya uchaguzi hakutakuwa na mchujo wagombea.Kama waliochukua fomu awali ni watu 40 ama 50 vyovyote vile, wote waliochukua fomu kugombea wataruhusiwa kugombea na watapigiwa kura hakuna kukata mtu watachujana wenyewe huko bahati nzuri wapiga kura wanawajua wanaowahitaji, alieleza.Alisema maeneo yatakayohusika na marudio ya uchaguzi ni yale ambayo hayakuchuja wagombea na badala yake waliteua jina moja au mawili na kuyapeleka ngazi ya wilaya. Akitolea mfano, alisema kanuni zinasema majina matatu ndio yapelekwe lakini baadhi ya maeneo walipeleka jina moja na maeneo mengine watu wamechomekea majina ambayo hayakuwa kwenye kikao wala kupitishwa kwenye kikao huku mengine wamechezea mukhtasari na kufanya kupishana muktasari wa kata na ule wa wilaya.Hakuna kuchukua fomu mpya, hakuna mchujo wote waliomba wakapigiwe kura na hapa tutasimamia kikamilifu sisi wenyewe na kuhakikisha haki inatendeka, alieleza Bashiru.Alisema maeneo mengine hasa Wilaya ya Kinondoni wasimamizi walichelewa kuanza upigaji kura kwa kigezo cha kutokuwepo kwa umeme na hivyo kuanza kazi hiyo saa tisa alasiri kitu ambacho kimetafsiriwa kuwa kuna njama za kupanga wagombea wao.  <topic>: KITAIFA 